
MOLEKULÁRIS INTERAKCIÓMÉRÉSEK PANNORAMIC CONFOCAL AUTOMATA PATOLÓGIAI SZKENNEREN

Munkacsoportunk korábbi eredményei alapján glioblastoma multiforme esetében az epidermális növekedési faktor receptor és a β1 integrin molekuláris kölcsönhatásának mértéke jobb prognosztikus marker, mint a molekulák expressziós szintje. Ez az összefüggés számos más molekulapárra igaz lehet. A molekuláris interakciók vizsgálatának kézenfekvő módja a mikroszkópiában a FRET (Förster Rezonancia Energiatranszfer) mérése. FRET akkor jöhet létre, ha két konvencionális festékmolekula között a távolság 1-10 nm-es tartományba esik. A magas FRET hatásfok ezért megbízható indikátora a két molekula közötti fizikai közelségnek, mely gyakorta funkcionális kapcsolatra utal. A molekuláris interakciók mérése azonban jelenleg nem elterjedt gyakorlat a hisztopatológiában.
Kutatásunk célja ezért a molekuláris kölcsönhatások méréséhez szükséges módszerek fejlesztése a Pannoramic Confocal automata patológiai szkennerre, ezzel megteremtve a lehetőséget a módszer elterjedésére.
Munkám során a FRET hatásfok számításához szükséges α kalibrációs faktor meghatározásának fejlesztésén dolgoztam. Ez a faktor ahhoz szükséges, hogy a spektrálisan komplementer két fluorofórral – a donorral és az akceptorral – specifikusan, antitesten keresztül jelölt két kölcsönható molekula metszetbeli eloszlásának mikroszkópos felvételeiből azoknak megfelelő FRET hatásfok térképet készíthessünk. Meghatározásához donor és akceptor festékkel egyszerre konjugált BSA-ból standard mintákat készítettünk, s ezek FRET hatásfokát LSM880 lézerpásztázó mikroszkóppal megmértük, mivel itt a spektrálisan definiált lézervonalak mellett az α egyszerűen meghatározható. A széles spektrumú LED fényforrásokat alkalmazó Pannoramic Confocal α kalibrációs faktorát ezen meghatározott FRET hatásfok értékekből származtattuk. A továbbiakban a kalibrációs rendszert N87 emlőtumor sejtvonal sejtjein, és azokból in vivo növesztett tumorok metszetein végzett FRET méréssel teszteltem. Eredményeink szerint a Pannoramic Confocal a megfelelő szoftveres megoldások kidolgozása után alkalmas lehet diagnosztikailag jelentős molekuláris interakciók felfedezésére, és a már ismert kölcsönhatások vizsgálatának rutin diagnosztikai alkalmazására. 



